DA Den Europæiske Unions Tidende C 278/8

Høringskonsulentens endelig rapport (1) i Sag COMP/39.317 — E.ON Gas

2010/C 278/05

Det udkast til afgørelse, som Kommissionen har fået forelagt, drejer sig om mistanker om, at det tyske energiselskab E.ON AG og dets datterselskaber E.ON Ruhrgas AG og E.ON Gastransport GmbH (herefter under ét benævnt »E.ON«) har misbrugt sin dominerende stilling i strid med EUF-traktatens artikel 102. I udkastet gives der udtryk for mistanke om, at E.ON kan have afvist langsigtede reservationer af kapacitet i E.ON's gastransmissionssystem. Selskabet forbeholdt sig selv store dele af den disponible faste indgangskapacitet i sit gastransmissionsnet. Denne praksis kan hindre adgangen til nettet for konkurrenter, der søger at transportere og sælge gas til kunder tilsluttet E.ON's net, og dermed begrænse konkurrencen på de efterfølgende gasforsyningsmarkeder.

Kommissionen indledte proceduren med henblik på at træffe en afgørelse efter bestemmelserne i kapitel III i forordning (EF) nr. 1/2003 (2) og vedtog den 22. december 2009 en foreløbig vurdering efter artikel 9, stk. 1. Efterfølgende drøftelser med Kommissionens tjenestegrene førte til, at E.ON i januar 2010 tilbød en række tilsagn. Ifølge disse tilsagn vil E.ON i særdeleshed sikre en omgående frigivelse af indgangskapacitet både for gas med høj brændværdi (H-gas) og gas med lav brændværdi (L-gas) samt en langsigtet indskrænkning af sine kapacitetsreservationer i begge gasnet senest fra 1. oktober 2015. I den forbindelse har E.ON indvilliget i at markedsføre den frigivne kapacitet i første omgang i de to første år og derefter i den resterende tid, tilsagnet er gældende. Desuden har E.ON afgivet tilsagn om at frigive en proportional mængde udgangskapacitet ved de indgangspunkter, hvor der er mangel på en sådan kapacitet, og hvor selskabet samtidig har reserveret betydelig udgangskapacitet.

Den 22. januar 2010 offentliggjorde Kommissionen i overensstemmelse med artikel 27, stk. 4, en meddelelse i EU-Tidende, hvor den opsummerede de problemer, den havde påvist, og de tilsagn, der var afgivet, og opfordrede interesserede tredjeparter til at fremsætte bemærkninger hertil inden for en frist på en måned. Der indkom bemærkninger fra i alt 20 interesserede parter, især konkurrenter, sammenslutninger af gasforsyningsselskaber samt nationale tilsynsmyndigheder.

Kommissionen underrettede E.ON om markedstestens udfald. Selskabet reagerede den 24. marts 2010 med at fremsende et revideret tilbud om tilsagn.

Kommissionen har nu draget den konklusion, at proceduren bør indstilles i lyset af de sidstnævnte tilsagn, dog med forbehold af artikel 9, stk. 2.

E.ON har over for Kommissionen erklæret at have haft tilstrækkelig adgang til de oplysninger, selskabet havde brug for til at foreslå tilsagn, der kunne imødegå de af Kommissionen påviste problemer.

Høringskonsulenten har ikke i denne sag modtaget yderligere anmodninger eller klager fra E.ON eller nogen tredjepart.

I lyset af det ovenstående finder jeg, at retten til at blive hørt er blevet tilgodeset i denne sag.

Bruxelles, den 16. april 2010. Michael ALBERS

(1) I henhold til artikel 15 og 16 i Kommissionens afgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21.

(2) I det følgende refererer alle artikler til forordning (EF) nr. 1/2003.